
VENDIM
Nr. 466, datë 10.6.2020

PËR PËRCAKTIMIN E KRITEREVE DHE TË PROCEDURAVE PËR HAPJEN DHE MBYLLJEN E INSTITUCIONEVE PRIVATE TË ARSIMIT PARAUNIVERSITAR, NË TË CILAT ZHVILLOHEN EDHE LËNDË FETARE APO KU MËSIMI ZHVILLOHET EDHE NË GJUHË TË HUAJ
(Ndryshuar me VKM nr. 630, datë 10.10.2024)
(i përditësuar)

Në mbështetje të nenit 100 të Kushtetutës dhe të pikave 4 e 5, të nenit 42, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, me propozimin e ministrit të Arsimit, Sportit dhe Rinisë, Këshilli i Ministrave 

VENDOSI:

KREU I
DISPOZITA TË PËRGJITHSHME

1. Përcaktimin e kritereve dhe të procedurave për hapjen dhe mbylljen e institucioneve arsimore private të arsimit parauniversitar, në të cilat zhvillohen edhe lëndë fetare apo ku mësimi zhvillohet edhe në gjuhë të huaj.
2. Institucione të arsimit parauniversitar privat, në të cilat zhvillohen edhe lëndë fetare apo ku mësimi zhvillohet edhe në gjuhë të huaj, janë institucionet për nivelet, si më poshtë vijon:
a) kopsht (arsimi parashkollor); 
b) shkollë e arsimit fillor;
c) shkollë e arsimit të mesëm të ulët; 
ç) shkollë e arsimit bazë; 
d) shkollë e arsimit të mesëm të lartë, që është në fushën e përgjegjësisë shtetërore së ministrisë përgjegjëse për arsimin.
3. Aplikimet për hapjen dhe mbylljen e institucioneve private të arsimit parauniversitar, në të cilat zhvillohen edhe lëndë fetare apo ku mësimi zhvillohet edhe në gjuhë të huaj kryhen në portalin qeveritar e-Albania, sipas përcaktimeve të këtij vendimi.
4. Për çdo institucion arsimor, të përcaktuar në pikën 2 të këtij kreu, paraqitet aplikimi dhe dokumentacion më vete, për çdo nivel arsimor.

KREU II
KRITERET DHE DOKUMENTACIONI PËR HAPJEN E KËTYRE INSTITUCIONEVE ARSIMORE PRIVATE

1. Institucionet private të arsimit parauniversitar, në të cilat zhvillohen edhe lëndë fetare apo ku mësimi zhvillohet edhe në gjuhë të huaj, hapen kur subjekti kërkues plotëson kriteret e parashikuara në këtë vendim. Në fazën e parë subjekti aplikon në portalin qeveritar e-Albania, duke plotësuar të gjitha të dhënat, sipas rubrikave të shtojcës nr. 1, që i bashkëlidhet këtij vendimi dhe është pjesë përbërëse e tij.
2. Në rast vlerësimi pozitiv të aplikimit të fazës së parë, nga ministria përgjegjëse për arsimin, subjekti ngarkon elektronikisht dokumentacionin sipas rubrikave të shtojcës nr. 2, që i bashkëlidhet këtij vendimi dhe është pjesë përbërëse e tij.
3. Dokumentacioni në gjuhë të huaj ngarkohet i përkthyer në gjuhën shqipe. Kur ky dokumentacion lëshohet në gjuhë të huaj, nga një institucion i huaj, ai duhet të legalizohet, në bazë të legjislacionit në fuqi.

KREU III
PROCEDURAT E APLIKIMIT DHE TË SHQYRTIMIT TË DOKUMENTACIONIT

1. Subjekti aplikon në portalin qeveritar e-Albania deri në datën 15 mars, për vitin shkollor pasardhës, duke plotësuar të dhënat për hapjen e institucionit arsimor privat, sipas rubrikave të parashikuara në shtojcën nr. 1, për fazën e parë të aplikimit.
2. Ministria përgjegjëse për arsimin shqyrton aplikimin brenda 30 (tridhjetë) ditëve nga data e aplikimit dhe njofton subjektin në formë elektronike për vlerësimin e aplikimit.
3. Në rast vlerësimi pozitiv nga ministria përgjegjëse për arsimin, subjekti ngarkon elektronikisht, brenda 15 (pesëmbëdhjetë) ditëve, dokumentacionin e parashikuar në shtojcën nr. 2, që i bashkëlidhet këtij vendimi dhe është pjesë përbërëse e tij, për fazën e dytë të aplikimit.
4. Ministria përgjegjëse për arsimin shqyrton, brenda 30 (tridhjetë) ditëve dokumentacionin, duke kërkuar raport ekspertimi nga institucionet e varësisë të specializuara për vlerësimin e kurrikulave dhe nga Komiteti Shtetëror për Kultet, kur institucioni arsimor privat do të zhvillojë edhe lëndë fetare.
5. Verifikimi i përmbushjes së standardeve të infrastrukturës së institucionit arsimor privat, parashikuar në shtojcën nr. 6, që i bashkëlidhet këtij vendimi dhe është pjesë përbërëse e tij, kryhet me kërkesë të ministrisë përgjegjëse për arsimin, nga një grup pune (një prej të cilëve specialist inxhinier) të institucionit arsimor vendor, përgjegjës për arsimin parauniversitar, nën juridiksionin e të cilit ndodhet vendndodhja e objektit. Grupi i punës përgatit një raport të detajuar vlerësimi, shoqëruar me rekomandimin përkatës për miratimin ose refuzimin e aplikimit.
6. Në përfundim të shqyrtimit, ministria përgjegjëse për arsimin pranon ose refuzon aplikimin. Nëse kërkesa refuzohet, subjekti nuk mund të aplikojë përsëri për atë vit shkollor, për hapjen e një institucioni arsimor privat të arsimit parauniversitar, në të cilin zhvillohen edhe lëndë fetare apo ku mësimi zhvillohet edhe në gjuhë të huaj.
7. Në rast të vlerësimit pozitiv, ministri përgjegjës për arsimin i propozon Këshillit të Ministrave projektvendimin për hapjen e institucionit arsimor privat. Propozimi për hapjen e institucionit arsimor privat të arsimit parauniversitar, në të cilin zhvillohen edhe lëndë fetare apo ku mësimi zhvillohet edhe në gjuhë të huaj, për miratim nga Këshilli i Ministrave duhet të jetë jo më vonë se 3 (tre) muaj para fillimit të vitit shkollor.

KREU IV
TARIFAT E SHËRBIMIT

1. Tarifat e aplikimit për hapje të institucioneve arsimore parauniversitare private, në të cilat zhvillohen edhe lëndë fetare apo ku mësimi zhvillohet edhe në gjuhë të huaj, janë sipas shtojcës nr. 3, që i bashkëlidhet këtij vendimi dhe është pjesë përbërëse e tij. 
2. Tarifa paguhet në numrin e llogarisë së ministrisë përgjegjëse për arsimin dhe është e pakthyeshme. Të ardhurat e realizuara nga tarifa derdhen 100% në buxhetin e shtetit.

KREU V
NDRYSHIMI I TË DHËNAVE TË INSTITUCIONIT

1. Subjekti, pas miratimit të hapjes së institucionit arsimor privat të arsimit parauniversitar, në të cilin zhvillohen edhe lëndë fetare apo ku mësimi zhvillohet edhe në gjuhë të huaj, jo më vonë se 3 (tre) muaj para fillimit të vitit shkollor, aplikon sipas shtojcës nr. 5, që i bashkëlidhet këtij vendimi dhe është pjesë përbërëse e tij.
2. Subjekti, plotëson dhe ngarkon dokumentacionin përkatës, sipas rubrikave të shtojcës nr. 5, që i bashkëlidhet këtij vendimi dhe është pjesë përbërëse e tij.
 
3. Pas shqyrtimit të dokumentacionit, ministria përgjegjëse për arsimin njofton subjektin, brenda 30 (tridhjetë) ditëve, për: 
a) plotësime ose ndryshime të tjera të mundshme në dokumentacion;
b) miratimin e plotësimeve ose të ndryshimeve të mësipërme; 
c) ndjekjen e procedurave të mbylljes, sipas pikës 3, të kreut VI, të këtij vendimi.

KREU VI
MBYLLJA E INSTITUCIONIT TË ARSIMIT PARAUNIVERSITAR PRIVAT

1. Mbyllja e institucionit të arsimit privat, në të cilin zhvillohen edhe lëndë fetare apo ku mësimi zhvillohet edhe në gjuhë të huaj bëhet me vendim të Këshillit të Ministrave, brenda 90 (nëntëdhjetë) ditëve nga data e aplikimit.
2. Vendimi për hapjen e institucionit arsimor privat në të cilin zhvillohen edhe lëndë fetare apo ku mësimi zhvillohet edhe në gjuhë të huaj shfuqizohet në rastet kur ky i fundit nuk fillon veprimtarinë në 2 (dy) vitet shkollore pasardhëse. 
3. Subjekti, që kërkon mbylljen e institucionit arsimor privat, në të cilin zhvillohen edhe lëndë fetare apo ku mësimi zhvillohet edhe në gjuhë të huaj, aplikon jo më vonë se 3 (tre) muaj përpara përfundimit të vitit shkollor përkatës, nëpërmjet sistemit elektronik, duke plotësuar të gjitha të dhënat dhe deklarimet, sipas rubrikave të shtojcës nr. 4, që i bashkëlidhet këtij vendimi dhe është pjesë përbërëse e tij. 
4. Mbyllja e institucionit të arsimit privat bëhet në çdo kohë me nismën e ministrit përgjegjës për arsimin, kur:
a) ministria përgjegjëse për arsimin ose institucionet e saj të varësisë konstatojnë shkelje të kritereve ose të standardeve të parashikuara në legjislacionin në fuqi;
b) në rast mosplotësimi të dokumentacionit dhe/ose të ndjekjes së procedurës të përcaktuar në kreun V të këtij vendimi.
5. Nuk kanë të drejtë të kërkojnë hapjen e një institucioni arsimor privat, për 5 (pesë) vite shkollore pasuese, subjektet dhe themeluesit e tyre, që kanë mbyllur një institucion arsimor privat, në të cilin zhvillohen lëndë fetare apo ku mësimi zhvillohet edhe në gjuhë të huaj, me nismën e ministrisë përgjegjëse për arsimin apo kërkesën e tyre.
6. Institucioni arsimor privat që mbyllet dorëzon dokumentacionin arsimor pranë arkivit shtetëror vendor, sipas legjislacionit në fuqi për arkivat. Një kopje e procesverbalit të dorëzimit dhe e dokumentacionit depozitohet në njësinë vendore përgjegjëse për arsimin parauniversitar, nën juridiksionin e të cilës ndodhej institucioni i mbyllur. Në rast se subjekti nuk e dorëzon dokumentacionin, brenda 30 (tridhjetë) ditëve nga data e mbylljes së institucionit arsimor privat, administratori i tij mban përgjegjësi administrative, në bazë të legjislacionit në fuqi dhe dënohet me gjobë.

KREU VII
DISPOZITA KALIMTARE DHE TË FUNDIT

1. Aplikimet për hapjen dhe mbylljen e institucioneve private të arsimit parauniversitar, në të cilat zhvillohen edhe lëndë fetare apo ku mësimi zhvillohet edhe në gjuhë të huaj, do të kryhen në formë shkresore, deri në datën 30 qershor 2020, në përputhje me vendimin nr. 825, datë 7.10.2015, të Këshillit të Ministrave, të ndryshuar.
  1/1. Procedurat e aplikimit sipas këtij vendimi, nëpërmjet portalit unik “e-Albania”, zbatohen pasi ministria përgjegjëse për arsimin të publikojë në Buletinin e Njoftimeve Zyrtare përfundimin e procesit të implementimit dhe datën e fillimit të funksionimit të Sistemit të Menaxhimit të Informacionit të Arsimit Parauniversitar, SMIP. Deri në fillimin e funksionimit të sistemit, aplikimet do të bëhen me kërkesë pranë ministrisë përgjegjëse për arsimin, nëpërmjet portalit qeveritar “e-Albania”.
[bookmark: _GoBack]Kërkesat dhe procedurat administrative, që janë në proces shqyrtimi nga ministria përgjegjëse për arsimin, deri në momentin e implementimit dhe funksionalitetit të Sistemit të Menaxhimit të Informacionit të Arsimit Parauniversitar, SMIP, trajtohen dhe zhvillohen sipas dispozitave në fuqi të këtij vendimi, në kohën e paraqitjes së tyre.
2. Vendimi nr. 825, datë 7.10.2015, i Këshillit të Ministrave, “Për përcaktimin e kritereve e të procedurave për dhënien e lejes për hapjen, mbylljen dhe funksionimin e institucioneve private të arsimit parauniversitar, në të cilat zhvillohen edhe lëndë fetare apo ku mësimi zhvillohet edhe në gjuhë të huaj”, i ndryshuar, shfuqizohet.
3. Ngarkohen ministria përgjegjëse për arsimin dhe institucionet arsimore vendore përgjegjëse për arsimin parauniversitar për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama


SHTOJCA NR. 1

FORMULAR APLIKIMI
PËR HAPJEN E INSTITUCIONIT ARSIMOR PARAUNIVERSITAR PRIVAT, NË TË CILIN ZHVILLOHEN EDHE LËNDË FETARE APO KU MËSIMI ZHVILLOHET EDHE NË GJUHË TË HUAJ


Subjekti: _______________________________________________________________
NIPT: _________________________________________________________________
Administratori/përfaqësuesi:_______________________________________________
NID i administratorit/ përfaqësuesit:________________________________________

Unë i/e nënshkruari/a _____________________, administrator/përfaqësues i subjektit _______________________, që aplikon për hapje të institucionit arsimor parauniversitar _____________________________________, deklaroj:
- Emërtimi i institucionit arsimor parauniversitar:

________________________________________________________________

- Lloji i institucionit arsimor:

________________________________________________________________


- Vendndodhja e institucionit:

________________________________________________________________

- Adresa e postës elektronike:

________________________________________________________________

- Llojet e programeve arsimore që institucioni do të ofrojë për nxënësit:

_______________________________________________________________________________________________________________________________________________________________________________________________________________

- Tarifat dhe modalitetet e pagesave që do të kontraktohen me përfituesit e shërbimit:

_____________________________________________________________________
_____________________________________________________________________

- Numri i grupeve/klasave që do të hapen në fillim e në pesë vitet në vazhdim dhe parashikimi i përafërt për numrin e nxënësve për klasë:

_______________________________________________________________________________________________________________________________________________________________________________________________________________

Deklaratat që plotësohen nga subjekti
- Deklaratë për llojet e programeve arsimore që institucioni do të ofrojë për nxënësit:
_______________________________________________________________________________________________________________________________________________________________________________________________________________

- Deklarata për tarifat dhe modalitetet e pagesave që do të kontraktohen me përfituesit e shërbimit;
_______________________________________________________________________________________________________________________________________________________________________________________________________________

- Deklarata për strukturën e vitit shkollor, planin mësimor dhe programet mësimore që do të zhvillojë institucioni arsimor privat. Kur, për një lëndë, programi mësimor është i njëjtë me atë të institucioneve analoge arsimore publike, është e mjaftueshme deklarata që e pohon këtë fakt. 
_______________________________________________________________________________________________________________________________________________________________________________________________________________

PËRSHKRIMI I PROPOZIMIT PËR HAPJE TË INSTITUCIONIT TË ARSIMIT PARAUNIVERSITAR PRIVAT, NË TË CILAT ZHVILLOHEN EDHE LËNDË FETARE APO KU MËSIMI ZHVILLOHET EDHE NË GJUHË TË HUAJ

a) Të dhëna mbi institucionin:
i. në këtë seksion duhet të përfshihen të dhëna mbi elementet e mëposhtme:
Analizë e situatës prej të cilës buron nevoja që subjekti do të ndërmarrë për hapjen e institucionit arsimor privat;
ii. risia që sjell kjo nismë e re;
iii. përshkrimi i përgjithshëm i misionit, qëllimit dhe objektivave të institucionit arsimor që propozohet të hapet dhe fokus grupi i fëmijëve/nxënësve, që synohet të mësojnë në këtë institucion;
iv. rregullorja e brendshme e institucionit arsimor privat është konform rregullores tip të miratuar nga ministria përgjegjëse për arsimin;
v. është marrë miratimi nga bashkësia përkatëse fetare, për hapjen e një institucioni arsimor privat, ku do të zhvillohen edhe lëndë fetare.
b) Drejtuesi didaktik, personeli mësimdhënës dhe administrativ: 
Në këtë seksion shtjellohet një përmbledhje e shkurtër mbi drejtorin dhe personelin mësimor, duke përfshirë informacion mbi: 
i. numri i personelit; 
ii. CV e shkurtuar (bio) e personelit mësimor, që do të angazhohet, të dhëna mbi diplomimin, profili/lënda ku është licencuar. Drejtuesi dhe personeli mësimor plotësojnë kriteret profesionale përkatëse të përcaktuara në legjislacionin në fuqi;
iii. numri i personelit administrativ (specialistë në fushën e mjekësisë, psikologji, punë sociale) dhe punonjës mbështetës (sekretar, sanitar, roje), të dhënat për diplomat/certifikatë; 
iv. ngarkesa mësimore të mësuesve është në përputhje me aktet nënligjore në fuqi.
v. Deklaratë mbi gjendjen gjyqësore të subjektit aplikues, drejtuesin/t e institucionit arsimor parauniversitar, personelin mësimor, administrativ dhe mbështetës.
c) Infrastruktura në funksion të institucionit:
Ky seksion përmban informacion të përmbledhur mbi infrastrukturën mësimore në shërbim të institucionit arsimor privat, duke u fokusuar në:
i. ndërtesa dhe mjediset e saj plotësojnë kushtet për sigurinë, të dhëna mbi mjediset e jashtme të institucionit arsimor, si dhe standardet e infrastrukturës, sipas legjislacionit në fuqi;
ii. numri dhe sipërfaqja e klasave, si dhe numri i nxënësve për klasë; 
iii. zotërojnë pajisjet dhe mjetet mësimore për funksionimin normal të procesit të mësimdhënies dhe të nxënit. Listën e plotë të pajisjeve, mjeteve mësimore dhe inventarin e mjeteve kryesore të laboratorëve mësimore që do të jenë në funksion të realizimit të programit mësimor.
Unë i nënshkruari (emër, mbiemër) deklaroj se të gjitha të dhënat e deklaruara në këtë formular janë të sakta dhe mbaj përgjegjësi të plotë ligjore.
Shënim.
Për çdo nivel arsimor: arsim parashkollor, arsim bazë dhe arsim i mesëm i lartë si dhe për dy rastet e institucioneve arsimore private, në të cilat zhvillohen edhe lëndë fetare apo ku mësimi zhvillohet edhe në gjuhë të huaj, paraqiten kërkesë dhe dokumentacion i veçantë për çdo aplikim.

SHTOJCA NR. 2
NGARKIMI I DOKUMENTACIONIT

Në rast vlerësimi pozitiv të aplikimit nga ministria përgjegjëse për arsimin, subjekti ngarkon elektronikisht dokumentacionin e mëposhtëm:
a) Rregulloren e brendshme të institucionit arsimor privat.
b) Strukturën e vitit shkollor, planin mësimor dhe programet mësimore që do të zhvillojë institucioni arsimor privat.
c) Shfuqizuar. 
ç) Dokumentin miratues nga bashkësia përkatëse fetare, për hapjen e një institucioni arsimor privat, ku do të zhvillohen edhe lëndë fetare.
d) Listën e plotë të personelit drejtues, mësimdhënës dhe administrativ, si dhe dokumentacionin, si më poshtë vijon:
i. Për drejtuesin e institucionit arsimor ngarkohet certifikata e drejtuesit të institucionit arsimor parauniversitar (shkollë/kopsht), e lëshuar nga Shkolla e Drejtorëve ose dokumenti që vërteton pranimin në trajnimin e detyrueshëm përgatitor, si dhe aktmarrëveshja për punësim në rastin e hapjes së institucionit. 
Dëshmia e kualifikimit përkatës, ku të ketë të paktën kategorinë “Mësues i kualifikuar” për drejtuesin e institucionit arsimor parauniversitar, ndërsa për drejtuesin e institucionit parashkollor ngarkohet diploma dhe libreza e punës me të paktën 5 (pesë) vite pune eksperiencë si mësues në arsimin parashkollor.
ii. Për personelin mësimdhënës ngarkohet licenca për ushtrimin e profesionit të rregulluar të mësuesit, me përjashtim të mësuesit në arsimin parashkollor për të cilin ngarkohet diploma, si dhe aktmarrëveshja për punësim në rastin e hapjes së institucionit. 
Për personelin mësimdhënës në arsimin fillor, arsimin e mesëm të ulët dhe arsimin e mesëm të lartë që përjashtohet nga detyrimi për dhënien e provimit të shtetit, ngarkohet diploma dhe libreza e punës që vërteton ushtrimin e profesionit përpara datës së hyrjes në fuqi të ligjit nr. 10171, datë 22.10.2009, “Për profesionet e rregulluara në Republikën e Shqipërisë”, të ndryshuar.
Për drejtuesin e institucionit arsimor ose personelin mësimdhënës, që ka fituar të drejtën e ushtrimit të profesionit të rregulluar të mësuesit jashtë Republikës së Shqipërisë, ngarkohet dokumenti provues, i lëshuar nga vendi ku është fituar kjo e drejtë, i njohur dhe njësuar nga institucionet përgjegjëse në Republikën e Shqipërisë, si dhe aktmarrëveshja për punësim në rastin e hapjes së institucionit”. 
iii. Për punonjësin administrativ, diploma e arsimit përkatës dhe aktmarrëveshja për punësim në rastin e hapjes së institucionit.
d.1) certifikatën e gjendjes gjyqësore për subjektin aplikues, drejtuesin/t e institucionit arsimor parauniversitar, personelin mësimor, administrativ dhe mbështetës. 
Në rastin kur subjekti aplikues është person juridik, certifikatën e gjendjes gjyqësore edhe për administratorin, drejtorin ekzekutiv dhe anëtarët e organeve kolegjiale.
dh) Shfuqizuar. 
e) Për mësuesit që do të zhvillojnë në gjuhë të huaj lëndëte profilit të tyre dhe profili nuk është gjuha e huaj, ngarkohet dëshmi për nivelin e gjuhës C1, sipas testeve të njohura ndërkombëtarisht.
ë) Për institucionet arsimore private që do të lëshojnë diplomë të huaj, ngarkohet modeli i diplomës së huaj dhe i përkthyer në shqip, si dhe aktet përkatëse që i japin të drejtën për lëshimin e tyre, sipas legjislacionit në fuqi.
f) Relacionin me planimetrinë për mjediset e godinës ku do të zhvillohet veprimtaria mësimore, nga ekspert i licencuar.
g) Kopje të njësuar të certifikatës së pronësisë së godinës ose kontrata e qirasë/huapërdorjes me afat jo më pak se 3 vjet, shoqëruar me kopje të njësuar me origjinalin të certifikatës së pronësisë së qiradhënësit. 
gj) Shfuqizuar. 
h) Kopje të mandatpagesës së tarifës së aplikimit.
Dokumentacioni në gjuhë të huaj ngarkohet i përkthyer në gjuhën shqipe. Kur ky dokumentacion lëshohet në gjuhë të huaj, nga një institucion i huaj, ai duhet të legalizohet, në bazë të legjislacionit në fuqi. Kopja e lejes higjieno-sanitare dhe e aktit për mbrojtjen nga zjarri për godinën, ku do të ushtrohet veprimtaria e institucionit arsimor parauniversitar privat, të lëshuara nga institucionet përgjegjëse, sigurohen me ndërveprim nga strukturat përkatëse në ministrinë përgjegjëse për arsimin.

SHTOJCA NR. 3

Tarifat e aplikimit për hapje të institucioneve arsimore parauniversitare private, në të cilat zhvillohen edhe lëndë fetare apo ku mësimi zhvillohet edhe në gjuhë të huaj, janë si më poshtë:

	Nr.
	Institucionet
	Tarifa në lekë

	1
	Kopsht
	35 000 (tridhjetë e pesë mijë)

	2
	Shkollë e arsimit fillor
	45 000 (dyzet e pesë mijë)

	3
	Shkollë e arsimit të mesëm, të ulët 
	45 000 (dyzet e pesë mijë)

	4
	Shkollë e arsimit bazë
	55 000 (pesëdhjetë e pesë mijë)

	5
	Shkollë e arsimit të mesëm, të lartë
	70 000 (shtatëdhjetë mijë)



SHTOJCA NR. 4

FORMULAR APLIKIMI
PËR MBYLLJEN ME KËRKESË TË SUBJEKTIT TË INSTITUCIONIT ARSIMOR PARAUNIVERSITAR PRIVAT NË TË CILIN ZHVILLOHEN EDHE LËNDË FETARE APO KU MËSIMI ZHVILLOHET EDHE NË GJUHË TË HUAJ
Subjekti: _______________________________________________________________
NIPT: _________________________________________________________________
Administratori/përfaqësuesi:_______________________________________________
NID i administratorit/përfaqësuesit:________________________________________

Unë i/e nënshkruari/a _____________________, administrator/përfaqësues i subjektit ___________________ për institucionin e arsimit parauniversitar privat_________________, kërkoj mbylljen e këtij institucioni për arsyet si më poshtë:

Arsyet e mbylljes së institucionit:
________________________________________________________________________________________________________________________________________________________________________________________________________________________________________________________________________________________________________________________

Të dhëna për institucionin:
- Emërtimi i institucionit arsimor parauniversitar:
________________________________________________________________

- Lloji i institucionit arsimor:
____________________________________________________________

- Vendndodhja e institucionit:

________________________________________________________________

- Viti shkollor i mbylljes së aktivitetit mësimor:
_________________________________________________________________

- Numri i nxënësve për çdo klasë në vitin e fundit shkollor:
________________________________________________________________________________________________________________________________________________

- Deklarimi për shlyerjen e të gjitha detyrimeve financiare ndaj nxënësve që kanë ndjekur institucionin arsimor, i cili kërkon të mbyllet:
________________________________________________________________________________________________________________________________________________________________________________________________________________________

- Deklarimi për pajisjen e të gjithë nxënësve me dokumentacionin përkatës që i lejon ata transferimin në një institucion arsimor tjetër:
________________________________________________________________________________________________________________________________________________

- Dokumenti që vërteton dorëzimin e dokumentacionit shkollor në institucionin arsimor vendor, përgjegjës për arsimin parauniversitar ose në Drejtorinë Vendore të Arkivave.

Unë i nënshkruari (emër, mbiemër) deklaroj se të gjitha të dhënat e deklaruara në këtë formular janë të sakta dhe mbaj përgjegjësi të plotë ligjore.

SHTOJCA NR. 5

FORMULAR APLIKIMI
PËR NDRYSHIMIN E TË DHËNAVE TË INSTITUCIONIT ARSIMOR PARAUNIVERSITAR PRIVAT NË TË CILIN ZHVILLOHEN EDHE LËNDË FETARE APO KU MËSIMI ZHVILLOHET EDHE NË GJUHË TË HUAJ
Datë ... . ... . ....

Subjekti:_______________________________________________________________
NIPT:_________________________________________________________________
Administratori/përfaqësuesi:_______________________________________________
NID i administratorit/përfaqësuesit:________________________________________

Unë i/e nënshkruari/a _____________________, administrator/përfaqësues i subjektit _______________________, për institucionin e arsimit parauniversitar privat _____________________________________, deklaroj ndryshimin e të dhënave të institucionit si më poshtë:

- Vendndodhja e re e institucionit, shoqëruar me relacionin nga eksperti i licencuar:

________________________________________________________________

- Numri i klasave paralele (kur shtohet/pakësohet):

___________________________________________________________________

- Struktura e vitit shkollor, plani mësimor ose programi mësimor i ndryshuar, shoqëruar me atë ekzistues:
________________________________________________________________

- Aspekte ndryshimeve të infrastrukturës të objektit shoqëruar me relacionin nga eksperti i licencuar:
________________________________________________________________
Dokumente shoqëruese:
- Relacion nga eksperti i licencuar për përmbushjen e standardeve të infrastrukturës të godinës së re ku do të zhvillohet veprimtaria mësimore apo ekzistuese kur ndryshohen aspektet të infrastrukturës. 
- Deklaratë për numrin e klasave paralele që shtohen/pakësohen.
- Struktura e vitit shkollor, plani mësimor ose programi mësimor, të ndryshuar, shoqëruar me atë ekzistues.

Unë i nënshkruari (emër, mbiemër) deklaroj se të gjitha të dhënat e deklaruara në këtë formular janë të sakta dhe mbaj përgjegjësi të plotë ligjore.

SHTOJCA NR. 6
STANDARDE TË INFRASTRUKTURËS SË OBJEKTIT SHKOLLOR

1. Standardet normative të infrastrukturës që duhet të përmbushë objekti që do të funksionojë si institucion arsimor parauniversitar privat janë:
1.1 Kritere të përgjithshme:
a) Objektet arsimore që vihen në dispozicion për nivele të ndryshme arsimimi (kopshte, shkollë 9-vjeçare dhe shkollë e mesme) të kenë mjedise që nuk komunikojnë me njëri-tjetrin.
b) Objektet arsimore duhet të jenë të pajisura me pikën e ndihmës së shpejtë dhe pajisjet e nevojshme në të.
c) Objektet arsimore duhet të kenë sistemin e mbrojtjes kundër zjarrit.
ç) Objektet arsimore të jenë të ndërtuara me materiale cilësore bashkëkohore dhe të plotësojnë kushtet higjieno-sanitare për nxënësit, duke shmangur elementet e rrezikshmërisë. Materialet e përdorura për ndërtimin e tyre nuk duhet të kenë elemente përbërëse të dëmshme për shëndetin e nxënësve. Këto materiale duhet të sigurojnë akustikë të mirë në mjedisin e mësimit dhe të jenë izoluese ndaj zhurmave dhe luhatjeve të temperaturës.
d) Objektet arsimore duhet të jenë larg zonave industriale, varrezave apo zonave me ndotje mbi normat e lejuara. Në ndërtesat e shkollave vëmendje duhet t’i kushtohet izolimit akustik. 
dh) Objektet arsimore të kenë sistem ngrohjeje dhe burime alternative për furnizimin me ujë dhe energji elektrike.
1.2 Për objektet e shkollave:
a) Për shkollat e arsimit bazë duhet të jenë në dispozicion minimumi 9 klasa mësimore për arsimin fillor dhe arsimin e mesëm të ulët dhe 2 mjedise për personelin mësimor. Për shkollat e arsimit fillor duhet të jenë në dispozicion minimumi 5 klasa mësimore dhe 1 mjedis për personelin mësimor. Për arsimin e mesëm të ulët duhet të jenë në dispozicion minimumi 4 klasa mësimore dhe 2 mjedise për personelin mësimor. Për arsimin e mesëm të lartë duhet të jenë në dispozicion minimumi 4 klasa mësimore dhe 2 mjedise për personelin mësimor.
b) Lidhur me normativën e ndriçimit natyral duhet që sipërfaqja e dritareve të mbulojë minimalisht 15% të sipërfaqes së dyshemesë dhe ndriçimi duhet të jetë në krahun e majtë të nxënësit, mundësisht i orientuar nga juglindja. Ndriçimi të realizohet me dritare me xham të tejdukshëm. Dritaret nuk lejohet të vendosen në murin ku është vendosur dërrasa e zezë. Hapësirat e nxënësve në ndërtimet e reja duhet të kenë një sipërfaqe totale me dritare prej së paku:
i. 8% e sipërfaqes së dyshemesë nëse dritaret janë nga jugu dhe lidhen drejtpërdrejt me mjediset e jashtme;
ii. 10% e sipërfaqes së dhomës nëse dritaret orientohen nga lindja apo nga perëndimi;
iii. 15% të sipërfaqes së dyshemesë së dhomës nëse dritaret shohin nga veriu;
iv. 20% e sipërfaqes së dhomës nëse dritaret nuk janë në një mur të jashtëm. 
c) Klasat mësimore të kenë një normativë sipërfaqeje shfrytëzimi, prej:
i. minimumi 1.2–1.4 m² për çdo nxënës të grup-moshës nga 6–11 vjeç; 
ii. minimumi 1.2–1.4 m² për çdo nxënës të grup-moshës nga 11–15 vjeç; 
iii. minimumi 1.4–1.6 m² për çdo nxënës të grup-moshës nga 15–18 vjeç. 
 ç) Nyjat hidrosanitare të përfshijnë 1 boks për 40 djem dhe 2 lavamanë, 1 boks për 30 vajza dhe 2 lavamanë, si dhe 1 boks për administratën dhe 1 lavaman.
d) Për edukimin fizik duhet të ketë në dispozicion:
i. për shkollat fillore, nëse është e mundur, shkollat fillore duhet të kenë salla të veçanta të edukatës fizike me përmasa të fushës 12 m × 24 m dhe me përmasa totale 15 m × 27 m dhe lartësi minimale 6 m, një sipërfaqe totale prej 405 m2;
ii. shkollat 9-vjeçare, duhet të kenë patjetër një mjedis të veçantë të mbyllur (palestër) për edukimin fizik , si dhe në mjediset në oborrin e jashtme të saj. Përmasat të jenë 12m×24m dhe lartësia minimale 6m; 
iii. shkollat e mesme duhet të kenë patjetër një mjedis të veçantë të mbyllur (palestër) për edukimin fizik, si dhe në mjediset në oborrin e jashtëm të saj. Përmasat të jenë 18m×26m. 
dh) Objektet arsimore me mbi 200 nxënës duhet të jenë të pajisura me dalje dhe shkallë emergjence.
e) Objektet arsimore të krijojnë kushtet për shfrytëzimin e hapësirave për personat me aftësi të kufizuara (rampë), sipas përcaktimeve të rregullores “Për shfrytëzimin e hapësirave nga ana e personave me aftësi të kufizuara”.
ë) Të gjitha mjediset e mësimit duhet të jenë me sistem interneti dhe të kenë pozicionin e instalimit të videoprojektorëve. 
f) Shkollat mund të jenë 1 (një), 2 (dy) ose 3 (tre) kate mbi tokë. Nuk është e këshillueshme që të kalojnë tri kate mbi tokë për arsye sigurie. Vetëm në raste shumë të veçanta në zonat urbane shumë të dendura, ku sipërfaqja e truallit është e vogël ose për arsye madhore, grupi i projektuesve mund të propozojë shkolla deri në katër kate. 
g) Në hapësirat e jashtme të shkollave duhet të ketë:
i. hapësirë sportive (fushë loje) – e përcaktuar nga kurrikula; 
ii. hapësira e oborrit – 1 m2/nxënës; 
iii. hapësira e qarkullimit (rrugë, trotuare) – 20% e hapësirës së jashtme;
iv. hapësira e gjelbër dhe ato të mbjella me dru dekorativë – 30% e hapësirës së jashtme. 
gj) Laboratorët për shkollat 9-vjeçare:
i. një klasë laborator kimie, një fizike, një biologjie, një i gjuhëve të huaja (shërben edhe kabineti i informatikës) për shkolla me 18 klasa; 
ii. për çdo 4 klasa më tepër shtohet nga një laborator;
iii. hapësira për klasat laboratorike për çdo nxënës duhet të jetë 2.2 m2;
iv. të llogariten mjedise ndihmëse për pajisjet dhe parapërgatitjet. 
h) Laboratorët për shkollat e mesme të larta:
i. një klasë laborator kimie, një fizike, një biologjie, një i gjuhëve të huaja (shërben edhe kabineti i informatikës) për shkolla me 12 klasa; 
ii. për çdo 3 klasa më tepër shtohet nga një laborator;
iii. hapësira për klasat laboratorike për çdo nxënës duhet të jetë 2.2 m2;
iv. të llogariten mjedise ndihmëse për pajisjet dhe parapërgatitjet. 
1.3 Për objektet e kopshteve:
a) Objektet e kopshteve duhet të projektohen me 1 kat ose maksimumi 2 kate mbi tokë.
b) Së paku një nga hyrjet, mundësisht hyrja kryesore në ndërtesë, të jetë e aksesueshme për PAK (me aftësi ndryshe), sipas përcaktimeve në vendimin nr. 1503, datë 19.11.2008, të Këshillit të Ministrave “Për shfrytëzimin e hapësirave nga ana e personave me aftësi të kufizuara”.
c) Brenda hapësirës që i përket kopshtit duhet të parashikohen mjediset e jashtme të gjelbëruara dhe këndi i lojërave, më sipërfaqe 0.5 m2/ fëmijë.
 ç) Për kopshtet duhet të jenë në dispozicion minimumi 3 klasa mësimore.
d) Sipërfaqja e shfrytëzueshme e gjithë objektit të kopshtit për fëmijë duhet të jetë si më poshtë:
i. Për kopshtet me ushqim në zonat urbane:
i.1 Me një grup: 4,35 m²/fëmijë;
i.2 Me dy grupe: 3,88 m²/fëmijë;
i.3 Me tri grupe: 3,56 m²/fëmijë;
i.4 Me gjashtë grupe: 3,53 m²/fëmijë.
ii. Për kopshtet pa ushqim në zonat urbane:
ii.1 Me një grup: 3,96 m²/fëmijë;
ii.2 Me tri grupe: 3,48 m²/fëmijë;
ii.3 Me katër grupe: 3,32 m²/fëmijë. 
iii. Për kopshtet me ushqim në zonat rurale:
iii.1 Me një grup 5,4 m²/fëmijë;
iii.2 Me tri grupe 4,4 m²/fëmijë; 
iii.3 Me katër grupe 4,33 m²/fëmijë; 
iii.4 Me gjashte grupe 4,17 m²/fëmijë. 
iv. Për kopshtet pa ushqim zonat rurale:
iv.1 Me një grup 4,8 m²/fëmijë; 
iv.2 Me tri grupe 3,9 m²/fëmijë; 
iv.3 Me katër grupe 3,9 m²/fëmijë. 
dh) Shërbimet higjienike vendosen në një ambient të veçantë dhe të ketë ujë të rrjedhshëm.
Numri i bokseve dhe i lavamanëve, sipas akteve nënligjore në fuqi. Banjat duhet të kenë porta që hapen nga jashtë dhe të shkëputura nga dyshemeja. Pajisjet e banjave duhet të jenë të përshtatshme për moshën e fëmijëve.

